Manises cedeix les seues instal·lacions esportives a clubs de diverses categories afectats per la DANA
13 de desembre de 2024

· Huit equips de futbol, basquetbol, patinatge i gimnàstica rítmica de localitats afectades estan entrenant en instal·lacions esportives del municipi de l’Horta Sud

Manises, 13 de desembre de 2024-. L'Ajuntament de Manises continua oferint la seua ajuda i suport a les localitats afectades per la DANA. En aquests municipis, moltes instal·lacions esportives han quedat arrasades i els clubs han hagut d’interrompre la pràctica esportiva en moltes modalitats, entre les quals es troba el futbol, el basquetbol, el patinatge i la gimnàstica rítmica.

Manises, que disposa d'instal·lacions esportives a la Ciutat de l'Oci i de l'Esport, al pavelló Luis Vilar, al pavelló Alberto Arnal i al poliesportiu municipal, ha cedit els seus espais a diversos clubs perquè els i les esportistes de les localitats afectades puguen continuar entrenant.

La regidora d'Esports, Yurena Hueso, ha destacat que “era primordial acollir a clubs esportius que s'han quedat sense instal·lacions pels devastadors efectes de la DANA, perquè així la pràctica esportiva continue, i tant xiquets, xiquetes, joves com persones adultes troben una via alternativa per a reconstruir la normalitat emocional, almenys durant un temps”.

Concretament, huit clubs de localitats de l'Horta Sud, la Foia de Bunyol i València estan actualment entrenant a les instal·lacions municipals de Manises. És el cas del Club de Futbol Catarroja femení, Club de futbol Discòbol La Torre, U.D. Aldaia C.F., Unió Benetússer-Favara C.F., Club Nou Bàsquet Torrent, C.B. Xirivella, Club Patinatge Paiporta i Club de gimnàstica rítmica Torrepaterna (Xiva).

Tots els i les esportistes acollits han sigut distribuïts per les diferents dotacions esportives de Manises, els quals s’han hagut d’adaptar a la seua disponibilitat, modificant i acoblant horaris dels diversos conjunts, perquè l'esport continue i cap esportista es quede sense entrenar.